《解嘲诗》
明代·屠滽

见恶必远避，见善尝加恭。石田乃隐者，赋诗亦多工。

如何论朝政，所论殊不公。此札实差谬，何谓声枌枌。

到处任播扬，有类衡与纵。碧川居论思，如何不纳忠。

致书戒老夫，友道皆云隆。追思昔年事，大明丽长空。

尧舜喜复出，万几任匆匆。纳谏真如流，明良喜相逢。

荆榛委篱落，芝术收药笼。万姓乐熙皞，四方无鞠讻。

今上初出阁，庶事元老总。九卿集东阁，讲官索儒宗。

先求语言正，更论德学崇。人各荐一二，不称交相攻。

老夫荐两杨，碧川川流壅。为语带乡音，不及问学充。

因之又复荐，元老耳若聋。欣然用石斋，万口称股肱。

碧川已备知，岂肯心怀凶。同乡又相亲，度量廓有容。

维时科道官，有事忤宸衷。一朝下缧绁，难便责保庸。

颠末尚未知，焉敢干重瞳。台部上民事，俞旨俱已蒙。

日暮无人收，厥职谁与供。越例送台部，又恐触衮龙。

天曹借中书，摄事犹宾鸿。此举实旧规，碧川岂不聪。

书来既善道，如何报科中。彼若击巨石，我犹履薄冻。

今复寄吴下，大伤君子风。碧川岂为此，姻旧情雍雍。

意必有憸邪，假此成己功。抑恐入铨者，邪正有不同。

或嫌不超擢，或怨非要冲。当时吕都谏，气节侪何颙。

亦尝论此辈，怀毒犹𥘯蜂。其祸必在后，亦或先其躬。

福善与祸淫，循环两无穷。莫道此言虚，应若丰山钟。

云衢谩委蛇，何必好怔忪。马周三十贵，屡受唐室封。

崇卑各分定，何必萦心胸。石田若闻此，其言未必从。

我欲到虎丘，携酒追吟踪。愿言保遐寿，待我谈始终。

作者简介：明成化二年(1466)进士，历任监察御史、右佥都御史、右都御史、左都御史。弘治初，灾异迭起，数次上疏陈述时弊，得采纳。十年加太子太保，次年擢吏部尚书，进太子太傅，继加柱国。立朝持论公允，推贤让能，自谓手执此笔，掌铨衡、刑狱，最怕误黜、错杀。凡遇送礼求情者，反放至远地。后被劾致仕。正德元年(1506)，武宗登位，起复为太子太傅、吏部尚书兼左都御史掌院事。时刘瑾专权，欲治谏官罪，他以与御史无关而独揽，又抵拒刘瑾欲织冤狱，设法保护前兵部尚书刘大夏。致仕归里卒，谥襄惠。